A. Sancti-Petri dictus abbas, totumque capitulum ejusdem ecclesie, omnibus presentes litteras inspecturis, salutem in Domino. Universitati vestre presentibus litteris notum facimus quod cum ecclesia nostra in quibusdam decimis de territoriis in parrochiis Sancti-Amatoris et Sancti-Juliani sitis, octavam partem solummodo perciperet, et dilecti in Christo canonici S. Amatoris residuam partem haberent integre, considerantes quod non cum minori labore et sumptu reciperemus partem nostram, quam si dicte decime ad nos in integrum pervenirent, dicti vero canonici Sancti-Amatoris in recipiendo totum non majorem pœnam vel expensas facere deberent quam solerent, cum suam solummodo reciperent portionem: pensata tam in his quam in aliis utilitate utriusque ecclesie, de consilio bonorum virorum et voluntate et assensu venerabilis patris Henrici Autissiodorensis episcopi, octavam partem nostram predictarum decimarum dilectis in Christo priori et canonicis Sancti-Amatoris dedimus et concessimus in perpetuum, sub annua pensione viginti quinque solidorum Autissiodor. duobus terminis nobis solvendorum: videlicet infra octavas Nativitatis Domini tredecim solidos, reliquos vero duodecim solidos infra octavas Pasche subsequentis. Territoria autem de quibus decime percipientur sunt territoria de Villa Bosonis et de Bofaut et de Mullet et de Monte-Albo, et de Campo-Cardonis in censu Girardi Balene constituta, et territoria de Pantevelle et de Monte Albo in censu domine Eustachie similiter constituta. Ut autem hec adcensatio a nobis facta, bona fide, rata et inconcussa futuris temporibus permaneat, presentes litteras sigillo nostro sigillari fecimus dictis canonicis Sancti-Amatoris in ipsius rei testimonium et munimen. Actum anno Domini M. CC. XX.